Innflytjendur á Akranes verða fljótt virkir þátttakendur Út er komin skýrsla með niðurstöðum úr viðtalsrannsókn sem Rannsóknamiðstöð Háskólans á Bifröst stóð fyrir á sumar - og haustmánuðum 2009 . Í henni voru tekin viðtöl við innflytjendur og fulltrúa sveitarfélaga og annarra stofnanna sem koma að starfi með innflytjendum í þremur sveitarfélögum ; á Akranesi , í Fjarðabyggð og í Vesturbyggð . Markmið rannsóknarinnar var að kanna hvort og þá hvernig félagsleg þátttaka innflytjenda tengist því hversu sterkt þeir upplifa sig sem hluta af samfélaginu og hvernig þeim hefur gengið að aðlagast á Íslandi . Jafnframt var markmið að greina aðkomu sveitarfélaga og annarra stofnanna að málefnum innflytjenda í hverju sveitarfélagi fyrir sig . Helstu niðurstöður úr viðtölum við innflytjendur voru þær að almennt höfðu þeir jákvæða upplifun af því að búa á Íslandi þrátt fyrir að hafa upplifað ákveðna erfiðleika við komuna til landsins . Flest töluðu um að viðmót heimamanna sem fyrir voru hafi almennt verið jákvætt en minntust jafnframt á að þau höfðu orðið vör við fordóma í sinn garð sem hafi jafnvel orðið meira áberandi á síðastliðnum árum . Margir töluðu um að hafa komið til Íslands með það markmið að vinna í nokkur ár og flytja svo af landi brott , en tóku svo ákvörðun síðar meir að setjast að á Íslandi . Ástæður fyrir því voru helst að hér höfðu þau byggt upp sitt líf , keypt sér húsnæði og að samfélagið byði upp á góða og örugga framtíð fyrir börnin þeirra . Allir þeir sem talað var við og höfðu tekið ákvörðun um að setjast að á Íslandi töluðu um mikilvægi þess að geta talað íslensku , bæði til að geta orðið virkari þátttakendur í samfélaginu og vegna þess sjálfstæðis sem því fylgir að geta talað tungumálið . Í viðtölum við fulltrúa sveitarfélaganna og annarra sem komu að starfi með innflytjendum mátti greina að í öllum þeirra var vilji til að koma til móts við innflytjendur , bæði hvað varðar þjónustu og að hvetja til þátttöku þeirra í hinum ýmsu viðburðum innan byggðalagsins . Fjarðabyggð var eina sveitarfélagið sem tók á móti innflytjendum með formlegum hætti með móttökufulltrúa fyrir nýja íbúa . Á Akranesi hefur verið byggt upp öflugt starf með innflytjendum og þar hefur tekist vel til að virkja innflytjendur á viðburði innan bæjarfélagsins . Ekkert formlegt móttökuferli var til staðar hjá Vesturbyggð en þar hefur eitt stærsta fyrirtækið , Oddi fiskvinnsla-útgerð , sem hefur hátt hlutfall erlendra starfsmanna , séð vel um skráningu og upplýsingagjöf til sinna erlendu starfsmanna . Samandregið þá virðist þjónusta og hvatning til þátttöku innflytjenda vera til staðar í öllum þremur sveitarfélögum , en misjafnt hversu mikil þátttaka innflytjenda er . Á Akranesi hefur hún verið með besta móti og velta má upp þeirri spurningu hvort það sé vegna þess að þar hefur þátttaka innflytjenda sjálfra , við skipulagningu hinna ýmissa viðburða og annarrar starfsemi fyrir innflytjendur , verið góð .